Papersnake/gushiwen huggingface dataset:
无题·相见时难别亦难
李商隐（唐代）

相见时难别亦难，东风无力百花残。
春蚕到死丝方尽，蜡炬成灰泪始干。
晓镜但愁云鬓改，夜吟应觉月光寒。
蓬山此去无多路，青鸟殷勤为探看。(蓬山 一作：蓬莱)
南浦
程垓（宋代）

金鸭懒薰香，向晚来春酲，一枕无绪。浓绿涨瑶窗，东风外、吹尽无红飞絮。

无言伫立，断肠惟有流莺语。碧云欲暮。空惆怅，韶华一时虚度。

追思旧日心情，记题叶西楼，吹花南浦。老去觉欢疏，伤春恨，都付断云残雨。

黄昏院落，问谁犹在凭栏处。可堪杜宇。空只解声声，催他春去。
同子瞻和赵伯充团练
黄庭坚（宋代）

金玉堂中寂寞人，仙班时得共朝真。
两宫无事安磐石，万国归心有老臣。
家酿可供开口笑，侍儿工作捧心颦。
醉乡乃是安身处，付与升平作幸民。
登镇海楼得凭字
黎民表（明代）

历尽丹梯第几层，下临千仞若无凭。石间细路萦红叶，松顶寒无络紫藤。

远目只随芳草去，清歌长共碧云凝。三山波浪空愁思，谁蹑鸿鸾共上升。
海棠
宋真宗（宋代）

翠萼凌晨绽，清香逐处飘。
高低临曲槛，红白间纤条。
润比攒温玉，繁如簇绛绡。
尽堪图画取，名笔在僧繇。
水龙吟（甲寅中秋）
李曾伯（宋代）

楚乡三载中秋，倚楼辄值萧萧雨。澄空向午，廉纤数点，又疑虚度。卷起云鬟，掣开妆鉴，喜瞻眉宇。问常娥丰貌，间何阔矣，元不老、只如故。

见了悄然无语。但令人、不堪怀古。老蟾应记，旧时人物，孙刘陶庾。俯仰皆空，阴晴何恨，芳樽频举。问他年，忆取今宵，人如许、月如许。
寄懒散子 其三
黄裳（宋代）

绿发纷纷满道冠，高风吹我一襟寒。看山想有云台集，得句应胜得好官。
葺池上旧亭
白居易（唐代）

池月夜凄凉，池风晓萧飒。欲入池上冬，先葺池上閤.

向暖窗户开，迎寒帘幕合。苔封旧瓦木，水照新朱蜡。

软火深土炉，香醪小瓷榼.中有独宿翁，一灯对一榻。
西州院（东川官舍）
元稹（唐代）

自入西州院，唯见东川城。今夜城头月，非暗又非明。

文案床席满，卷舒赃罪名。惨凄且烦倦，弃之阶下行。

怅望天回转，动摇万里情。参辰次第出，牛女颠倒倾。

况此风中柳，枝条千万茎。到来篱下笋，亦已长短生。

感怆正多绪，鸦鸦相唤惊。墙上杜鹃鸟，又作思归鸣。

以彼撩乱思，吟为幽怨声。吟罢终不寝，冬冬复铛铛。
次杜德常典签玉泉寺秋日感怀韵五首 其三
柯九思（元代）

贝叶空闻驮白马，金根不复驾苍虬。当时迎日花如锦，一片人间逐水流。
临江仙 诫释道相辩
王丹桂（金朝）

禅道本来无辩证，皆因古圣强名。不须方外谩劳形。人人俱有分，个个总圆成。但把万缘齐放下，切须戒断无明。给孤园内任纵横。泥牛哮吼处，日午打三更。
客有传朝议欲以子瞻使高丽大臣有惜其去者白
秦观（宋代）

学士风流异域传，几航云海使南天，
不因名动五千里，岂见文高二百年。
贡外别题求妙札，锦中翻样织新篇。
淹留却恨鸳行旧，不得飞觞驻跸前。
明道亲享先农十首
佚名（隋代）

豆笾虽荐，黍稷非声。
惠我岂几，歆兹至诚。
送杜季习四首
刘子翚（宋代）

闻道华亭已解围，亲朋消息未全知。
君归为遣书来报，细说从初丧乱时。
早发赴洞庭舟中作
白居易（唐代）

阊门曙色欲苍苍，星月高低宿水光。棹举影摇灯烛动，

舟移声拽管弦长。渐看海树红生日，遥见包山白带霜。

出郭已行十五里，唯消一曲慢霓裳。
渔家傲 和
许有孚（元代）

莫讶圭塘春缥缈。要知生意从冬杪。柳动长堤冰泮沼。庭院悄。旧巢又见来玄鸟。九十韶华容易老。镜中勋业惭频照。招饮便须忙罢钓。休醉了。东君要听渔家傲。
明日，鹏飞照磨赐和，再用前韵二首 其二
刘鹗（清代）

讨贼七年殊费力，致多如此旧何曾！幸无惊犬去吠月，赢得閒钱来买灯。

正好从容花海会，莫教零落翠云棚。儿童笑指游人醉，共说新来酒价增。
九月一日晨起风物凄然不胜怀远之思作五首寄和父憨申并烦转致湖池二州也 其五
赵蕃（宋代）

秋浦新为别，秋风阙寄书。虽然声问阔，未觉梦魂疏。

杜牧登临后，宛陵吟咏馀。三冬如有暇，五字不妨渠。
李木庵先生壁上观李松岚画松歌
宫鸿历（清代）

松岚画松谁与匹，毕宏以来推劲敌。数尺根株一百盘，惯将拗笔摹高格。

学士壁间画五松，高枝樛结如苍龙。苍龙夜挟雷雨至，五松岳立争豪雄。

瘦蛟蟠纸多棱节，虎脊熊腰姿态绝。老干常捎三峡云，新枝已屈千钧铁。

风条露叶故依然，化工入手天无权。水墨经营极意匠，晴烟不断青𧐖蜷。

噫嘻艳蕊浓花世所尚，吾徒冷落知谁向？无用霜皮四十围，有时白发三千丈。

愿君宝此后凋心，桃李春风莫惆怅。
马文祥寄五气朝元垆至 其四
陈献章（明代）

眼前诗景浩相撩，何处丹垆火又消。莫笑道人归未得，秋风云路几扶摇。
广陵登福缘佛阁 其二
钱谦益（清代）

黯黯经时雨，荒荒有漏天。岂能霾日月，还与涤山川。

一炬幽兰火，千门析木烟。催归松漠鸟，啼到相轮边。
乐府乌衣怨 旧名点绛唇
元好问（金朝）

香冷云兜，后期红线知何许。谢家儿女。解得辞巢语。

画栋珠帘，恨不经年住。匆匆去。岸花汀树。寂寞潇湘雨。
舟行
郑谷（唐代）

九派迢迢九月残，舟人相语且相宽。村逢好处嫌风便，

酒到醒来觉夜寒。蓼渚白波喧夏口，柿园红叶忆长安。

季鹰可是思鲈鲙，引退知时自古难。
乌程水楼留别
皇甫曾（唐代）

悠悠千里去，惜此一尊同。客散高楼上，帆飞细雨中。

山程随远水，楚思在青枫。共说前期易，沧波处处同。
西湖退省庵谒彭雪琴尚书赋呈 其一
宗源瀚（清代）

功成长揖寸心丹，荡寇归来尚据鞍。九转荣名尽辞职，三公虚据辄除官。

未须天上星辰履，已作山中宰相看。南岳西湖识臣意，每依斗柄望长安。
鹦鹉
杜甫（唐代）

鹦鹉含愁思，聪明忆别离。翠衿浑短尽，红觜漫多知。

未有开笼日，空残旧宿枝。世人怜复损，何用羽毛奇。
清平乐 避暑神山咏桂
许有壬（元代）

堂前双桂。云泼交加翠。火老金柔花尚未。且爱清阴满地。秋风柔旦花开。天香吹散亭台。却被花神见笑，先生未必能来。
一翦梅·新酒初香菊半含
陈德武（宋代）

新酒初香菊半含。月也三三。日也三三。登高已约上崭岩。世事相担。风雨相担。头上茱萸颠倒簪。身在河南。心在江南。渊明何日解征骖。俯也何惭。仰也何惭。
幽居
刘攽（宋代）

住处必松竹，经年长自閒。青苔仍有径，乱石更成山。

饮水却馀乐，荷锄谁愧颜。悠然谢车马，听客到门还。
舟中初晴
陈渊（宋代）

碧玉空江漾晓晖，水光浮簟影交飞。酒昏头重慵扶起，卧看蛟龙上客衣。
秋
罗伦（明代）

秋水清无底，幽然净我心。片鸿天宇顺，落日放船吟。
临江仙（郑盐生日）
洪适（宋代）

向日鹓行瞻凤彩，共期直上金銮。却来持节海云边。身兼三使者，名是一仙官。

汉室中兴高密冠，千年苗裔蝉联。左弧嘉庆舞祥烟。橘中招四老，同醉酒如泉。
解连环·秋情
吴文英（宋代）

暮檐凉薄。疑清风动竹，故人来邈。渐夜久、闲引流萤，弄微照素邈，暗呈纤白。梦远双成，凤笙杳、玉绳西落。掩綀帷倦入，又惹旧愁，汗香阑角。
银瓶恨沉断索。叹梧桐未秋，露井先觉。抱素影、明月空闲，早尘损丹青，楚山依约。 翠冷红衰，怕惊起、西池鱼跃。记湘娥、绛绡暗解，褪花坠萼。
吾性
释文珦（宋代）

吾性本疎狂，难教住帝乡。
看心忘世界，濯足爱沧浪。
往事皆如梦，浮生底用忙。
到头华衮服，不及芰荷裳。
棠棣坡
袁佑（清代）

野树无边阔，萧萧一径穿。石丛留虎迹，沙外见人烟。

鱼贩三家市，鸿飞八月天。老农闲剥枣，迟客汲山泉。
张天师飞升图
郑思肖（宋代）

玉局曾经拜老君，子孙今尚宝玄文。要知龙虎山前意，但看空中数片云。
送刘伯瑞四首
赵蕃（宋代）

长怀远斋老，赠我五言城。
世上几朋友，吴中君弟兄。
频年欣再见，南走怅东征。
情话悦亲友，交情见死生。
一龛
范成大（宋代）

一龛窄似鸟窠禅，世界悠悠任大千。
与老有情冬后暖，去仙无几日高眠。
斫开竹后初三迳，忘却诗来又一年。
破戒忽题无味句，劣能成字不成篇。
酬盩厔耿少府湋见寄
戴叔伦（唐代）

方丈萧萧落叶中，暮天深巷起悲风。流年不尽人自老，

外事无端心已空。家近小山当海畔，身留环卫荫墙东。

遥闻相访频逢雪，一醉寒宵谁与同。
感事六言八首 其二
陆游（宋代）

黑犊养来纯白，睡蛇死后安眠。但有漉篱可卖，不妨到处随缘。
次韵和致政王子融侍郎归休述怀二首 其一
韩琦（宋代）

周旋通显竭忠勤，勇退翩然得谢身。鸣玉乍辞天上贵，挥金长示里中仁。

满床黄卷閒为伴，一枕清眠任过晨。六十九归今昔少，万年青史纪高人。
蝶恋花
王炎（宋代）

柳暗西湖春欲暮。无数青丝，不系行人住。一点心情千万绪。落花寂寂风吹雨。

唤起声中人独睡。千里明驼，不踏山间路。谩道遣愁除是醉。醉还易醒愁难去。
淳熙二年发太上皇帝太上皇后册宝十一首 其三 皇帝奉太上皇帝册宝授太傅用《礼安》。奉太上皇后同。
郊庙朝会歌辞（宋代）

翠华之旗，灵鼍之鼓。陈于广宇，相我盛举。来汝公傅，肃乃仪矩。

毋愆于素，以笃多祜。
入伏后三日
张耒（宋代）

老火炽而焰，端能流弱金。
清秋有微警，西风生薄阴。
日中无停晖，俯仰忽已沉。
齐纨不足玩，流景逝骎骎。
盛衰宁独行，巾具密相寻。
蓬茅有佳处，亦足慰人心。
叹马二绝赠赵公简 其一
引履祥（清代）

海内无争战，芳郊骋薄蹄。何颜随朔产，昂首学长嘶。
渔家傲 娑婆苦十六首
梵琦（元代）

听说娑婆无量苦。能令智者增忧怖。寿命百年如晓露。君须悟。一般生死无穷富。绿发红颜留不住。英雄尽向何方去。回首北邙山下路。斜阳暮。千千万万寒鸦度。
次韵朝隐招饮二首 其一
葛胜仲（宋代）

千古兴亡马食槽，醉乡真可寄廉高。功名戏事何须挂，富贵危机讵肯饕。

幸有碧筒消暑溽，休誇白堕执逋逃。牢愁滞恨知多少，准拟都将付浊醪。
春怀赋得冰雪莺来晚春寒花较迟十字 其三
王安中（宋代）

寒雀随山影，哀鸿带边声。花迟社酒薄，春工了无情。

东风好池馆，芳草语流莺。不必笑枯索，拥书轻百城。
居三山时方四十馀今三十六年久已谢事而连岁小稔喜甚有作
陆游（宋代）

自问湖边舍，衰残俯仰中。谋身悲日拙，造物假年丰。

税足催科悲，禾登债负空。社醅邀里巷，膰肉饫儿童。

衣及霜晨赎，炉先雪夜红。陂塘趋版筑，垣屋讫宫功。

盗息时雍象，人淳太古风。退夫无一事，鼓缶伴邻翁。
念奴娇（寿朋友）
吴季子（宋代）

雪罗初试，过赐衣时节，才三四日。记得延陵公子宅，麟角当年新绂。半刺名家，一经奥学，是青云人物。如何华发，蒲轮未聘遗逸。

问讯怨鹤惊猿，不妨俱隐，且逍遥丈室。有子传家经可教，况有东皋种秫。醉里乾坤，间中日月，便是长生术。瑶池宴後，剩看几度桃实。
饯燕 其一
释居简（宋代）

去时不似来时好，旧海棠丛锦幄低。未必秋风便翻幕，楼空巢冷不堪栖。
送穷
张耒（宋代）

年年沥酒拜清晨，风俗新正竞逐贫。
不用为文送穷鬼，直须图事祝钱神。
浪淘沙 冬夜有怀广敷大兄
陆蓉佩（清代）

随意下琼钩。皓魄光浮。萧条庭院已无秋。屈指雁儿应到也，几院回眸。

异地苦淹留。没处埋愁。匆匆无计挽扁舟。回首乡关无限恨，齐上心头。
早春出近郊
宋祁（宋代）

回望三条接上兰，野霏山秀似堪餐。
冰翻断影回鱼暖，云作轻堪借雁寒。
即席缥清宜玉斝，何人苏合费金丸。
风长麦浅如皋路，雉子斑斑锦羽乾。
久雨
范纯仁（宋代）

季夏德阳盛，炎赫恢洪炉。俄然积阴来，直掩造化枢。

蒸云满乾积，澍雨倾江湖。昼夜不停洒，动植宁得苏。

深虞垫地轴，遂恐沈日车。火官弛权纲，朱鸟忧沾濡。

薰风阜民物，反逢怒飙驱。川盈浩无津，龙卧埋深淤。

晦雾拥城门，惊澜起康衢。虽经禹力勤，尚畏赤子鱼。

丛兰委泥滓，祥木掩蒿芜。罅漏生广厦，浸淫矧吾庐。

涩藓上明镜，蠹腐盈缣书。墙茨渐衣绣，网虫竞缨珠。

螺蚓恣缘绕，蛙黾争欢呼。幽人志自苦，阴处情难舒。

忧颓讵安席，避溺思乘桴。安得赤帝悟，却使政令敷。

尽屏沴祲昏，大明升震隅。六合仰清光，九州免沦胥。

四序各有主，一物长欢娱。
昭君怨（醉别小妓丽华）
郭应祥（宋代）

歌舞籍中第一。情致人间第一。年纪不多儿。尽娇痴。昨夜华严阁下。

今夜海棠洞下。多少别离情。泪盈盈。
和遁泽惠豆粟韵 其一
王柏（宋代）

民曰同胞岂异根，万殊皆自一本分。烧萁舂粟不忍听，诗翁感慨何忧勤。

我有儿拳莲实中，共房𧥄𧥄笑秋风。平铺春色殷勤种，终鲜它年又怨公。
飞霞阁追陪陈蒙山和韵因怀庐阜
胡直（明代）

瑶草空阶秋自青，碧霞飞阁带昏星。仙关已觉无尘想，泽畔应昏有独醒。

坐久溪山唯落叶，醉来天地一浮萍。相逢等是烟萝境，断望还思九叠屏。
读大唐西域记十三首 其四
释函是（明代）

睹史多上人，大庵没罗心。未断铦刀舌，善来莲花身。

三年不相铦，六月下阶庭。相好不可言，妙音谁与闻。

一人乃多形，一心乃多因。多形人岂幻，多因心自真。

先后俱不到，春风吹蚤林。万木一时茂，天上亦成阴。
高阳台 见杨花感悼仙客
季兰韵（清代）

旧梦隋堤，新愁谢砌，和烟细扑帘旌。已苦春归，被伊碎尽春心。

吟魂凄共游丝渺，趁东风、自去追寻。认分明。点点香毬，并做啼痕。

飘零也似残红样，任无人怜惜，自管离情。散入池塘，倩谁扶起轻盈。

化萍纵使还能聚，奈相逢、已是来生。更凄清。待得重圆，记否前因。
湖西杂感诗
释智圆（宋代）

静思尘世事茫茫，策杖闲吟出草堂。
欲喻浮生那远觅，芭蕉昨夜已经霜。
拟青青陵上柏
王立道（明代）

飞飞草上尘，皑皑壑中冰。天地若大冶，谁能久寓形。

亲交在閒暇，斗酒相招寻。乐饮未终竟，驾言游帝城。

帝城何巍巍，车马如流星。连云开甲第，绣户连朱甍。

歌钟日暮起，四屋明华镫。且尽生前乐，何知身后名。
莺啼序
冒纶（清代）

常是春间，趁美景、看花听鸟。早催过、寒食清明，韶华将近春杪。

雨过无尘苔藓润，风晴浥露垂杨晓。但愿留春住，休遣绿肥红少。

落絮无端，如棉似霰，满地铺纤缟。怕枝头、雨困风攲，繁英转眼如扫。

只花前、翠倚红偎，酒杯持、吾生足了。反禁他，花落花开，引将愁到。

微吟信步，转过小亭别渚，映红桥绿沼。宛濠上、华林鱼鸟，相忘不言而笑。

骀荡春风，婆娑昼永，徘徊薄暮忘归去，渐碧天、无际月明悄。

春宵难买，共道一刻千金，愁谁信，飞花搅。东山丝竹，画鹢凌波，按拍行云袅。

是第一流人物，名士风流，乱头粗服，看来都好。漏莫催银，山须颓玉，夜深犹恐花枝睡，更留连、高烛红妆照。

不殊老子当年，乘兴方深，南楼月小。
满江红 其九 戊午八月二十七日进思堂赏第二木稚
吴潜（宋代）

丹桂重开，向此际、十分香足。最好处，云为幕护，雨为膏沐。

树杪层层如宝盖，枝头点点犹金粟。算人间、天上更无花，风流独。

玉坛畔，仙娥簇。玉梁上，仙翁掬。叹吾今老矣，两难追逐。

休把淹留成感慨，时闲赏玩时闲福。怕今宵、芳景便凋零，高烧烛。
郴州苏仙人宅
徐照（宋代）

一石升天处，分明孝得仙。
今人修母家，古宅抵官田。
云似飞来鹤，丹随汲上泉。
吾家数十里，回望忽凄然。
十四日从诸同官登西山郊坛冈次孟监务韵 其五
薛季宣（宋代）

交神有道非关我，元夜虚张太乙灯。拟学昌黎恸河华，扳援石磴多藟藤。
早度蒲津关
李隆基（唐代）

钟鼓严更曙，山河野望通。鸣銮下蒲坂，飞旆入秦中。

地险关逾壮，天平镇尚雄。春来津树合，月落戍楼空。

马色分朝景，鸡声逐晓风。所希常道泰，非复候繻同。
颂古四十四首
释师范（宋代）

顽皮老虎卧林丘，一任傍人放滴油。
满肚只因曾饱肉，纵加呼唤懒抬头。
兴宁罗翰林孟郊故居
吴高（明代）

文战当年笔似飞，龙蛇落纸墨淋漓。中书虽老心犹壮，坐看先生涤砚池。
秋兴亭怀古
吴处厚（宋代）

汉沔当年控上游，孙权曾此困曹刘。三分霸业千张纸，万古斜阳一钓舟。
岸花临水发三首 其三
皇甫汸（明代）

名园纷几许，临水独如何。所思迷望石，欲往会淩波。
念弥陀颂 其一
释怀深（宋代）

万人同志念弥陀，众力相成愿力多。一朵莲开亲见佛，方知净土胜娑婆。
泊昆山
胡峄（宋代）

疾风欺雨透蓬船，拥被和衣昼亦眠。儿女登临馀脚力，更随明月绕山前。
梅
吕本中（宋代）

独自不争春，都无一点尘。忍将冰雪面，所至媚游人。
十月初七日入郡涂中作
晁说之（宋代）

弃臣悠悠朱墨笔，凋年忽忽道涂衣。博崔赵李久寂寞，乙马甲班谁是非。
贺同年林簿同卿龟从新婚
王迈（宋代）

金华门外浥京尘，乌石山前结帨巾。
翁婿相看冰映玉，庭闱一笑颊生春。
昔言尔尔嫌随俗，今唤卿卿喜有人。
来岁梦兰叶佳兆，犀钱玉果出娱宾。
次丁凤仪见怀六首 其一 坐君白石厓仁
周瑛（明代）

灵芝固无种，仙药宁有根。至宝在人心，六经不尽言。
王季立安抚挽诗
蔡戡（宋代）

相门叨下客，帅幕得佳宾。
玉树连阶砌，芙蕖泛水滨。
通家仍有契，论世岂无人。
埋玉空遗恨，潸然泪满襟。
过南圳访友同王子与罗子理分韵得满字
刘崧（元代）

连阜衍平皋，深林閟虚馆。扬襟畅遐思，散帙延清款。

溪莼花畅畅，田黍实纂纂。径回阡弥永，水落涧初满。

载欣秋稼登，矧惬人事罕。欲往悲旷途，言归理脩疃。
晚望
孔平仲（宋代）

秋江水自壮，更值雨滂沱。落日增野兴，连天吹细波。

城依湓浦近，舟傍柳湖多。吾已忘清浊，安知孺子歌。
紫骝马歌辞 其二
佚名（南北朝）

高高山头树，风吹叶落去。
一去数千里，何当还故处。
出其东门
佚名（先秦）

出其东门，有女如云。虽则如云，匪我思存。缟衣綦巾，聊乐我员。
出其闉闍，有女如荼。虽则如荼，匪我思且。缟衣茹藘，聊可与娱。
送程公辟郎中知洪州二首
强至（宋代）

君王从此不南忧，善付名郎第一州。
笳鼓出严千骑从，旌麾坐制九诸侯。
城巅观阁屏间见，江底乾坤镜里浮。
门下贤豪常满榻，却应仲举减风流。
淳化中朝会二十三首
佚名（隋代）

圣德比陶唐，千年祚运昌。
茂功虽不宰，鸿来自无疆。
极塞成清离，齐民益阜康。
文明同日月，遐迩仰辉光。
钱伸仲挽诗二首 其一
洪适（宋代）

佩兰扈芷楚三闾，骋秘抽妍汉子虚。甘向黑头辞印绶，肯将白眼对图书。

清规尽入先贤传，绣帐空驰长者车。千里缠悲付虞殡，西风吹泪著襟裾。
贫居自述 其八十八
李孔修（明代）

贫居终日静萧萧，明月清风伴寂寥。子美囊空如是乏，渊明瓶寂叹无聊。

门偏巷僻常关闭，破屋云遮尚未消。如此凄凉何所倚，葛巾方外任逍遥。
今别离
黄遵宪（清代）

别肠转如轮，一刻既万周。
眼见双轮驰，益增中心忧。
古亦有山川，古亦有车舟。
车舟载离别，行止犹自由。
今日舟与车，并力生离愁。
明知须臾景，不许稍绸缪。
钟声一及时，顷刻不少留。
虽有万钧柁，动如绕指柔。
岂无打头风？亦不畏石尤。
送者未及返，君在天尽头。
望影倏不见，烟波杳悠悠。
去矣一何速，归定留滞不？
所愿君归时，快乘轻气球。

朝寄平安语，暮寄相思字。
驰书迅已极，云是君所寄。
既非君手书，又无君默记。
虽署花字名，知谁箝缗尾？
寻常并坐语，未遽悉心事。
况经三四译，岂能达人意！
只有斑斑墨，颇似临行泪。
门前两行树，离离到天际。
中央亦有丝，有丝两头系。
如何君寄书，断续不时至？
每日百须臾，书到时有几？
一息不相闻，使我容颜悴。
安得如电光，一闪至君旁！

开函喜动色，分明是君容。
自君镜奁来，入妾怀袖中。
临行剪中衣，是妾亲手缝。
肥瘦妾自思，今昔得毋同？
自别思见君，情如春酒浓。
今日见君面，仍觉心忡忡。
揽镜妾自照，颜色桃花红。
开箧持赠君，如与君相逢。
妾有钗插鬓，君有襟当胸。
双悬可怜影，汝我长相从。
虽则长相从，别恨终无穷。
对面不解语，若隔山万重。
自非梦来往，密意何由通！

汝魂将何之？欲与君追随。
飘然渡沧海，不畏风波危。
昨夕入君室，举手搴君帷。
披帷不见人，想君就枕迟。
君魂倘寻我，会面亦难期。
恐君魂来日，是妾不寐时。
妾睡君或醒，君睡妾岂知。
彼此不相闻，安怪常参差！
举头见明月，明月方入扉。
此时想君身，侵晓刚披衣。
君在海之角，妾在天之涯。
相去三万里，昼夜相背驰。
眠起不同时，魂梦难相依。
地长不能缩，翼短不能飞。
只有恋君心，海枯终不移。
海水深复深，难以量相思。
酬赠王益舜良殿丞
梅挚（宋代）

才地渊友笔力恢，三年粉社幸游陪。
八吟丽赋凭高得，三咏雕游选胜开。
玉苑早容收朴樕，兰池尝许试虺{虺虫换贵}。
海棠风里甘棠政，祇恐星趋节召回。
约春
文同（宋代）

去岁相违恨已赊，今年相遇喜无涯。红情绿意知多少，尽入泾川万树花。
倾杯（上梁帅上元词）
杨无咎（宋代）

瑞日凝晖，东风解冻，峭寒犹浅。正池馆、梅英粉淡，柳梢金软，兰芽香暖。滕城谁种芙蕖满。浸银蟾影，一夜万花开遍。翠楼朱户，是处重帘竞卷。

罗绮簇、欢声一片。看五马行春旌旆远。拥襦衤夸、千里歌谣，都入太平弦管。且莫厌、瑶觞屡劝。闻凤诏、催归非晚。愿岁岁今夜里，端门侍宴。
元日
四锡（宋代）

去年元会立班时，簪绂光辉与礼仪。
今日洺川逢岁旦，延留宾礼乐昌期。
朝云暖润轻阴散，晚日融明瑞景迟。
遥念皇州春色早，宫花欲发万年枝。
白广文举子
李孙宸（明代）

谁言毡独冷，又见凤毛奇。绛帐谈经日，明珠入掌时。

鳣堂惬熊梦，芹舍长兰枝。未论阿罗好，先传白傅诗。
桑条歌
佚名（唐代）

桑条韦也，女时韦也乐。
游慈云
陈著（宋代）

微吟欢信步，不觉到禅关。植杖苔痕上，敲门竹影閒。

树高风韵叶，人静鸟呼山。安得长留此，分僧一半閒。
武陵春 吊林处士墓
徐釚（清代）

鹤去亭空争窈窕，香雪满湖流。山外青山楼外楼。

碧水漾春鸥。

处士祠边苔藓绿，酹酒上荒丘。梅圃芝岑事事幽。

禅草不曾留。
题泰源堂壁上墨龙萧炼师画
刘崧（元代）

白鹤仙人剑气雄，蜿蜒鳞甲动秋风。何年飞上精蓝壁，海藏神珠彻夜红。
颂证道歌·证道歌
释印肃（宋代）

语默动静体安然，谢三抛下钓鱼船。
刚道参方不出岭，痴人犹尚走如烟。
读西京杂记十三首次渊明读山海经韵 其十三
李彭（宋代）

马迁下蚕室，发愤见良才。伯夷观列传，冥报嗟从来。

含悲复不逊，安能避嫌猜。高文垂箕斗，斯士今悠哉。
酬简寂熊尊师以赵员外庐山草堂见借
许彬（唐代）

岂易投居止，庐山得此峰。主人曾已许，仙客偶相逢。

顾己恩难答，穷经业未慵。还能励僮仆，稍更补杉松。
将至清泉怀诸相知
萧显（明代）

朱函宝册下尧廷，千里兼程水陆经。避节尘氛天外静，对船山色雨中青。

源泉去我馀三日，瀚海何人识二星。尚忆昔年游赏处，一杯曾共醉林坰。
游西塔寺分韵咏双莲以太华峰头玉井莲为韵探得华字
谢逸（宋代）

元君始云翔，华姑继羽化。独留曾与黎，高风配崧华。

不随二女嫔，岂羡两乔嫁。尚馀脂泽念，多生缘未谢。

化为芬利陀，耦立远公社。翠趺分双歧，并萼肩相亚。

挹袖薰风晨，携手凉月夜。交枝艳散霞，同气香飘麝。

疏影竞清妍，幽姿斗閒暇。何时各零落，秋高霜露下。

洗妆见冰肌，乘云返姑射。此论传者谁，黄鹄为予话。
游东坡十一绝 其九
王十朋（宋代）

口诵渊明归去词，岷峨归去竟无欺。高安难弟来相访，细说对床风雨时。
次韵蔡天任十首 其十
汪藻（宋代）

中郎故是渥洼种，不受世人金络头。十年一衲作僧过，卧看烟雨明沙鸥。
应劭引俚语论愆礼
佚名（魏晋）

妇死腹悲。唯身知之。
偈一百二十首 其八十五
释怀深（宋代）

十年做长老，今年闹吵吵。思量世间事，佛也不可晓。

昨日买个世，卜道来年好。财帛星入门，虚耗鬼去了。

知事与头首，各著些孔窍。盛点两瓯茶，多陪一面笑。

大家说些快活禅，免教拄杖生烦恼。
送客归兰溪
许浑（唐代）

花下送归客，路长应过秋。暮随江鸟宿，寒共岭猿愁。

众水喧严濑，群峰抱沉楼。因君几南望，曾向此中游。
闸柱
袁说友（宋代）

三丈围宽两木灵，千年闸骨状如城。
扬帆欲过心先动，击柱才闻念已惊。
东越梅梁犹逞异，南城老树也为精。
昔闻求福木居士，今向枯株免祸成。
偈二十二首
释子淳（宋代）

残冬凛冽寒，滴水便成团。
翻民少林祖，齐腰立雪难。
或谓将心与汝安，觅心不见一毫端。
廓然记得来时路，顿油印壶中景象宽。
琉璃光里一般般，午夜依依月正圆。
最先三子得皮肉，末后一人得髓还。
吴山井
楼钥（宋代）

钱塘东南一都会，西湖宛在高城外。
凿为六井引入城，唐相邺城功尚在。
吴山横亘城中央，左右江湖尽襟带。
寒泉迸溢清且甘，发自灵源匪分派。
天目两乳龙凤来，秀气所钟此其最。
海滨斥卤润作鹹，安得一泉独滂沛。
四朝驻跸八十年，民聚五方真众大。
抱瓮桔槹万夫汲，飞泉仰流筒吸快。
大旱不干潦不溢，数里赪肩竞分卖。
人言神龙宅其下，济物阴功至今在。
川泽固多资灌溉，此井犹能济闤闠。
皇家德泽如此泉，福祚与之俱不改。
无梦令·故友全无一信
侯善渊（元代）

故友全无一信。独坐古岩谁问。回首返江乡，散瑞漂萍相近。愁恨。愁恨。一叶风帆轻送。
答李石鹤
洪繻（清代）

青山起暮云，寒日栖鹿渚。凉风飒飒吹，中庭正延伫。

正望故人来，忽得故人语。清言如珠玉，清词如琼瑀。

拂尘细披吟，两心长相与。内有褒宠言，受之颜惭沮！

相晤虽一朝，相期已千古。他日相追随，愿为风从虎！

送君长安行，长安帝王所。宫殿接云霄，城阙耸寰宇。

中多螭龙蟠，外多鸾凤舞。君才云锦张，固应备绣黼。

自惭泥涂身，无由舒毛羽。不获从君游，遥祝君遐举！

沧海重重波，飞渡澎湖屿。扶桑日色高，照君金莲炬。

瀛洲咫尺间，是君所居处。君家谪仙人，昔曾梦天姥。

君将登蓬莱，非比梦中睹。愿上金银台，复宿琼瑶圃！

君意轻荣华，世人重簪组。得志抒中藏，于时岂无补！

日日涉关津，莫道风涛苦！此行过松江，好上春申浦。

日月射楼观，烟波涵舳橹。航海入燕都，奇气谁与伍！

上林望旌旗，长乐闻钟鼓。大夫快壮游，何可守环堵！

愧我拜行尘，未能亲饯祖！君书与我云，近有小㺊蛊。

远辙柅双轮，劳人茧两股。我闻欲往视，亦为二竖阻。

张敏与高惠，当以梦中许。风雪数邮程，关山念旧雨。

今日杨柳歧，后日浮萍聚。后会虽遥遥，中情寄一缕。
巫峡
左辅（清代）

东西渡瀼溪，溪转峡角对。奔腾逐江来，飞舞与人会。

中蓄万古灵，排空障旌旆。根穿潜虬宫，石压飞鸟背。

荡摩出宝气，倏忽走光怪。神仙归有所，云雨出其内。

势极衡湘长，高与天谷配。何年破山腹，于此纳万派。

讹传{敝巴}令凿，转忘禹功大。屹为巴西门，险绝蜀东塞。
早下江宁
钱起（唐代）

暮天微雨散，凉吹片帆轻。云物高秋节，山川孤客情。

霜蘋留楚水，寒雁别吴城。宿浦有归梦，愁猿莫夜鸣。
兰边晚酌
赵友直（宋代）

深谷笼幽色，超然味更长。
薰人先欲醉，对客漫斟尝。
初触来歌席，犹肄扑酒觞。
主人困坐久，寂寂不闻香。
两树
弘历（清代）

两树非同根，各植山之隅。菀枯阅岁华，相离十步馀。

枝干日以长，轇轕成一株。同被春风吹，共受秋露濡。

揣称如连理，侔色羞菰蒲。下视其本根，反似越与胡。

一旦斧柯寻，零落供樵苏。异类不能顾，同根空怅如。

呜呼世人有如此，疏者翻亲亲者疏。
送张五员外东归楚州
钱起（唐代）

缨珮不为美，人群宁免辞。杳然黄鹄去，未负白云期。

此别清兴尽，高秋临水时。好山枉帆僻，浪迹到家迟。

他日诏书下，梁鸿安可追。
庚寅元日甲子晴
洪咨夔（宋代）

圣君元命是元正，三素云开甲子晴。
不识姓名农圃老，相逢便与贺升平。
拟寒山寺 其一四○
释怀深（宋代）

人生不满百，常怀千岁忧。犹嫌金玉少，更为子孙求。

白日晓还黑，绿杨春复秋。无过富与贵，不奈水东流。
宿罗汉三绝 其二
王十朋（宋代）

雁荡屡经眼，个中方再游。何时脱尘鞅，来此饱清幽。
齐天乐 其四
邵亨贞（元代）

碧梧庭院秋声早，愔愔暮天云影。雨送凉蝉，风欺倦翼，络纬犹啼金井。

疏窗弄暝。正犀押帘垂，画屏灯冷。节序依然，旅怀长是叹流景。

旧家园苑废久，岁寒松桂在，清事谁领。待月幽轩，寻凉小舰，断梦有时提省。

乘槎路迥。便逸兴相牵，倦涂难骋。甚日归来，傍湖耕二顷。
杂诗 其四
盖方泌（清代）

鹪鹩巢一枝，翩翩意自如。翳荟蒙茏间，游集亦有徒。

毛弗施器用，肉不登庖厨。行不避矰缴，止不罹罿罦。

翰羽卑且飞，觜距形不殊。饮啄随俯仰，与世更无须。

人生温饱外，汲汲求赢余。
观送葬
欧阳詹（唐代）

何事悲酸泪满巾，浮生共是北邙尘。

他时不见北山路，死者还曾哭送人。
将赴成都草堂途中有作先寄严郑公五首·其四
杜甫（唐代）

常苦沙崩损药栏，也从江槛落风湍。
新松恨不高千尺，恶竹应须斩万竿。
生理只凭黄阁老，衰颜欲付紫金丹。
三年奔走空皮骨，信有人间行路难。
赠无咎以既见君子云胡不喜为韵八首
张耒（宋代）

黄子少年时，风流胜春柳。
中年一钵饭，万事寒木朽。
室有僧对谈，房无妾持帚。
此道人人事，谁令予独不。
与毛茶干赵司法游东湖四首
任希夷（宋代）

湖晓冰澌结，江寒烟霭收。
喜陪谢公屐，疑花李膺舟。
醉袖翩翩举，词源衮衮流。
举酣思夜猎，不用设罝罘。
送武庠归隐终南
贺铸（宋代）

君不见南朝豪儁有郗生，自厌出身时网婴。
乐闻栖遁去人者，出金累百赠其行。
关西武郎将家种，心实慕儒官冗从。
春走巴东岁暮还，逢迎偶在江南梦。
过门把酒豁清襟，行将归隐南山阴。
终焉之计咄嗟办，愿赋一诗轻百金。
吾闻自古咸秦称陆海，六印可求田莫买。
别墅三千亩上腴，将军部曲犹多在。
未应亲手把钩锄，岁事经营付家宰。
一官换得今是翁，昔何所缚今谁解。
携琴领鹤白云乡，身世相辽自两忘。
北窗仰枕安足道，未知何者为羲皇。
岂不胜俛首尘埃百僚底，南北推迁随尺纸。
摩肩接武半台舆，谁谓淮阴非哙比。
君家鼎甲盛先唐，两都朱邸森相望。
天道恶盈几赤族，当时赖有安平王。
庆牒蝉联今几代，云孙庠继游方外。
他时野史逸民篇，铸也磨铅跂而待。
煎茶
张侃（宋代）

结庐枕石隙，其下通泉脉。新开数尺泉，涌然如乳白。

道人北山来，閒话到终夕。徐云茶已芽，气味及高格。

绛囊映绿色，未尝齿流液。汲泉满歙缶，篝火勿遽迫。

须臾蟹眼生，茶新手缓掷。姜盐宜屏除，祇能添水厄。
句
刘渭（宋代）

庶子泉寒澄雅思，阳冰篆古足清心。
题肤功雅奏图
释通炯（明代）

破虏曾惊出塞年，玺书频沐圣恩偏。多时久蕴安邦策，此日无劳下濑船。

勋业曾归萧相后，壮图应占祖生先。名标画阁畴堪并，入望高淩五色烟。
小松
齐己（唐代）

发地才过膝，蟠根已有灵。严霜百草白，深院一林青。

后夜萧骚动，空阶蟋蟀听。谁于千岁外，吟绕老龙形。
政和鹿鸣宴五首
佚名（隋代）

遐不作人，天下喜乐。
何以况之，鳶飞鱼躍。
既勤之驾，献酬交错。
利用实王，縻以好爵。
入栈纪行四首 其四
杨思圣（明代）

客子悲远道，旅途未遑安。整装凌晨发，带雨度柴关。

滩石相舂激，云生暗峰峦。步滑屡欹仄，衣湿何时干。

强颜慰僮仆，谈笑轻波澜。中情默自伤，何能驾羽翰。
秋登张明府海亭
孟浩然（唐代）

海亭秋日望，委曲见江山。染翰聊题壁，倾壶一解颜。

歌逢彭泽令，归赏故园间。予亦将琴史，栖迟共取闲。
追赋台治诸景有怀仓使
陈文蔚（宋代）

日日花光展翠游，芙蓉高树压城头。
招邀风月新添竹，管领湖山数上楼。
欲伴清琴庭舞鹤，不惊使节浦眠鸥。
花开红藕薰风细，恨不同撑柳外舟。
鹿伯可郎中园池杂咏·止室
楼钥（宋代）

流行坎止事无多，举世营营自网罗。
珍重主人真止矣，直如古井更无波。
度关山
王雱（宋代）

万马度关山，关山三尺雪。马尽雪亦乾，沙飞石更裂。

归来三五骑，旌旗映雪灭。不见去时人，空流碛中血。
续姚梁公坐右铭
贯休（唐代）

善为尔诸身，行为尔性命。祸福必可转，莫悫言前定。

见人之得，如己之得，则美无不克。见人之失，如己之失，

是亨贞吉。反此之徒，天鬼必诛。福先祸始，好杀灭纪，

不得不止。守谦寡欲，善善恶恶，不得不作。无见贵热，

谄走蹩躠.无轻贱微，上下相依。古圣著书，矻矻孳孳。

忠孝信行，越食逾衣。生天地间，未或非假。身危彩虹，

景速奔马。胡不自强，将升玉堂。胡为自坠，言虚行伪。

艳殃尔寿须戒，酒腐尔肠须畏。励志须至，扑满必破。

非莫非于饰非，过莫过于文过。及物阴功，子孙必封。

无恃文学，是司奇薄。患随不忍，害逐无足。一此一彼，

谐宫合徵。亲仁下问，立节求己。恶木之阴匪阴，

盗泉之水匪水。世孚草草，能生几几。直须如冰如玉，

种桃种李。嫉人之恶，酬恩报义。忽己之慢，成人之美。

毋担虚誉，无背至理。恬和愻畅，冲融终始。

天人之行，尽此而已。丁宁丁宁，戴发含齿。
春早选寓长安二首
薛能（唐代）

疏拙自沉昏，长安岂是村。春非闲客事，花在五侯门。

道僻惟忧闲，诗深不敢论。扬雄若有荐，君圣合承恩。

旧论已浮海，此心犹滞秦。上僚如报国，公道岂无人。

岩隐悬溪瀑，城居入榻尘。渔舟即拟去，不待晚年身。
四公子诗 其四 春申
张元凯（明代）

三千珠履曳长裾，权略当年尽不如。裂土江东城郭在，夕阳秋草故吴墟。
忆真妃 题墨梅
席佩兰（清代）

墨痕淡到如诗。瘦横枝。绝似孤山风雪、立多时。

清如许。寒无语。少人知。惟有隔溪明月、最相思。
鹧鸪天·月落星稀露气香
魏了翁（宋代）

月落星稀露气香。烟销日出晓光凉。天东扶木三千丈，一片丹心似许长。淇以北，洛之阳。买花移竹且迷藏。九重阊阖开黄道，未信低回两鬓霜。
余在北门时每立春必前索宫中春词十馀解今逢
宋祁（宋代）

楼角红阳上翠旗，钗头新燕一双飞。
天将美景催行乐，剪尽春云作舞衣。
五更
韩偓（唐代）

秋雨五更头，桐竹鸣骚屑。却似残春间，断送花时节。

空楼雁一声，远屏灯半灭。绣被拥娇寒，眉山正愁绝。
江馆三首 其二
刘弇（宋代）

无尘一境好仙去，有梦九秋应鹤知。弱筱婵娟藏别坞，野荭高鹤补疏篱。

秫田百亩堪供酒，脍手千刀间忆鲻。未愧镜湖誇贺监，聊将星管觅桓伊。
乌鲁木齐杂诗之风土 其十三
纪昀（清代）

银瓶随意汲寒浆，凿井家家近户旁。只恨青春二三月，却携素绠上河梁。
送郭少府探得忧字
骆宾王（唐代）

开筵枕德水，辍棹舣仙舟。贝阙桃花浪，龙门竹箭流。

当歌凄别曲，对酒泣离忧。还望青门外，空见白云浮。
陪程使君宿玉泉寺三首 其一
区怀瑞（明代）

堆蓝天外隐松涛，十笏今看驻节旄。丹壁有梯镌日月，碧霏无节洗尘劳。

虚传经论藏金刹，何似诗篇映玉毫。自倚绳床度遥夜，不知身傍法云高。
兑阁十词 其十 潇湘逢故人·采菱
毛奇龄（清代）

采菱歌罢，见紫角新翻，绿苞初卸。问灌湖前汊。女伴恁来迟，停船相迓。

红袖风吹，刚一望、夕阳西下。唤侍儿、慢捲朱竿，菱刺又牵罗帕。

举棹去，南浦夜。叹洲尽含霜，湾名销夏。此事思如乍。

待旧约重寻，流光不借。几度秋风，看浩浩、长淮东泻。

好愁人、翠藻清涟，犹是参差如画。
元夕高卧
李彭（宋代）

伊昔宅关辅，门闾萃冠盖。停杯邀明月，意气殊蔼蔼。

春风堕江城，蒐狝颜鬓改。粪除二亩地，羊裘力薪采。

矫首望舒圆，何由赏心在。烟村杂箫鼓，丛祠响竽籁。

谁能伴儿嬉，颇复偿睡债。初惊釜鸣雷，遽作涛捣海。

非关骨相屯，长闲荷真宰。吾生计已决，无劳问蓍蔡。
景祐亲郊三圣并侑二首 其一 奠币用《广安》。
郊庙朝会歌辞（宋代）

千龄启运，三后在天。嘉坛并侑，亿万斯年。
舟过孤山
王琮（宋代）

寂寞梅花处士坟，竹围岩脚一泉深。
隃瞻翠辇曾游处，水钥年年护绿阴。
五月望日市无鱼肉老庖撷园蔬杂以杞菊作羹气味甚珍戏成小诗适梁军判送酒头来并成三绝谢之 其二
李光（宋代）

疏帘冉冉度茶香，日午谁陪竹户凉。陋巷箪瓢已清绝，更将诗句搅空肠。
梦游仙赋附诗 其二
沈亚之（唐代）

秾光醉兮，昏绵绵焉。与久乐万年春，留连兮其未央。
荷叶杯 其三 顾太尉夐
俞彦（明代）

春色天涯孤馆。悽婉。才到小屏山。双成不解便相看。

还么还。还么还。
酬何学宾
徐鹿卿（宋代）

笑傲壶中别一天，德人端合享耆年。鸣鸠不栩堪供杖，老骥驰思渠假鞭。

仪表特居终贾上，名声突出胜黄先。熊螭已入佳占未，明月清风渭水边。
玉津晚归马上
贺铸（宋代）

落日南城陌，东风禁火时。
醉醒皆自得，单袷正相宜。
绿树侵高阁，繁花洒曲池。
未应判节物，可奈故园思。
过杨村
杨万里（宋代）

石桥两畔好人烟，匹似诸村别一川。
杨柳荫中新酒店，葡萄架下小渔船。
红红白白花临水，碧碧黄黄麦际天。
政尔清和还在道，为谁辛苦不归田？
和陶渊明饮酒二十首
方回（元代）

子云草太玄，万言无一是。
唯有鸱夷篇，千古不可毁。
太上立酒德，余事徒为尔。
酤尽捐我衣，繿缕胜缯绮。
杂兴
张镃（宋代）

文仲蔽展禽，难逃窃位名。
张汤法家流，推贤被嘉声。
公道日月如，无私天下行。
治古本根此，所以休甲兵。
嗟嗟祁大夫，举善何其宏。
曰雠吾甚恶，曰子非私情。
一旦俱荐引，晋伯由此成。
后世益多嫌，山林老公卿。
达磨大师赞
释普济（宋代）

的的西天末法僧，来分此土最初灯。
神光冷地一吹灭，葱岭忙忙只暗登。
过华清内厩门
李商隐（唐代）

华清别馆闭黄昏，碧草悠悠内厩门。

自是明时不巡幸，至今青海有龙孙。
送任克家归皖江时将遏选 其二
陈恭尹（清代）

楚国千峰入小楼，阑干环映大江流。梦中明月经年客，归兴吴山昨夜秋。

菊径乍开人并上，秫田多熟酒新篘。家园乐事遥堪羡，作赋潘郎未白头。
和贾陶二老二首
胡寅（宋代）

节物匆匆度，边烽幸不传。
名花空雨坠，秀树已云连。
孤负杯莲倒，萧条烛蕊偏。
但欣民小泰，凝寝有炉烟。
赠梅
苏泂（宋代）

不作梅花一句诗，今年参透老禅机。
忽然吹堕纷纷雪，又挽寒香探落晖。
夫人阁四首
苏轼（宋代）

欲晓铜瓶下井栏，铿鍠金殿发清寒。
似闻人世南风热，日上墙东问几竿。
水调歌头 寿贞素兄
舒逊（元代）

稀年古来少，何况又逾三。双瞳炯炯凝碧，白发更盈簪。刚把残冬留住，先借新春四日，拚醉倚晴酣。荣悴付定命，艰险任经谙。舞斑衣，沽腊酝，典春衫。觥筹兄弟交错，同是鬓＊＊。自喜衣冠奕世，未堕诗书如线，此外更何惭。笑问梅花信，春已到枝南。
永宁诸贤送至鱼凫关
杨慎（明代）

远送鱼凫外，离情柰若何。今晨岐路泣，昨夜烛房歌。

西上滇云影，东流蔺水波。生还如有日，相伴老渔蓑。
六月廿九早题
林希逸（宋代）

时难禁酷暑，晚喜动凉飔。已饮阿连去，仍招欢伯来。

数根煮芦服，一酌热茅柴。睡到窗明足，摩挲醉眼开。
酬姚员外见过林下
无可（唐代）

扫苔迎五马，莳药过申钟。鹤共林僧见，云随野客逢。

入楼山隔水，滴旆露垂松。日暮题诗去，空知雅调重。
瑛首坐访及颁示四颂而有选佛选官俱第一之句既赓元韵因寄末章 其三
彭汝砺（宋代）

山河大地一无穷，总在维摩丈室中。向火一杯茶似雪，莫嫌居士没家风。
十月七日夜梦中作两长句觉而忘之别成长句视李师民
晁说之（宋代）

冬来羁旅更迢迢，抚枕灯残百感饶。饥鼠翻空疑有鬼，惊乌误晓尚中宵。

诗成与梦俱零落，剑出低眉亦寂寥。无分京华居老境，江湖高隐幸相招。
江神子（金山会饮）
韩元吉（宋代）

金银楼阁认蓬莱。晓烟开。上崔嵬。风引孤帆，谁道却船回。鹏翼倚天鳌背稳，惊浪起，雪成堆。

翩翩黄鹤为谁来。醉持杯。共徘徊。四面江声，脚底隐晴雷。织女机头凭借问，何处更、有琼台。
陟铜鼓岭
赵志科（明代）

攀跻直到最高峰，天下奇观萃此中。霞磴拟通青汉路，云崖高接紫微宫。

岚光若护新来客，胜景难描巧画工。便是人间清绝处，停观海月上瑶空。
李汉
徐钧（宋代）

官虽御史未为荣，一序韩编万古名。
不是文翁能有眼，谁知佳婿在诸生。
趁市八首 其三
方国骅（明代）

钩罾结罟小桥西，花雨沾衣细作泥。过野不存廉吏犬，绕篱仍缚杜陵鸡。

千寻春水深成窟，百尺潜鱼大似犀。回首万残如市后，夕阳人散鹧鸪啼。
明河篇
谢翱（宋代）

牵牛夜入明河道，泪滴相思作秋草。婺女城头玩月明，星君冢上无啼鸟。

天寒露净沾衣巾，明河倏化为白云。云飞蜿蜿秋在水，石压槎头海烟起。
挽曹处士二首
杜范（宋代）

持身非介亦非通，闲处工夫不堕空。
石室隐居虽我独，凤冈文社怀人同。
道镌一族多名士，惠浃千家有后功。
潜德自昭何待发，矧兹大笔诏无穷。
江上代书寄裴使君
独孤及（唐代）

何地离念剧，江皋风雪时。艰难伤远道，老大怯前期。

畴昔行藏计，只将力命推。能令书信数，犹足缓相思。
严勉斯徐楚涛殷雨苍夏靖九周天池见过共用闻字
宗智（清代）

嘉客偶相集，秋山满白云。弹棋松有韵，论道佛无文。

机息同鸥侣，身閒与鹿群。无端促归棹，疏雨隔溪闻。
颂十玄谈·转位
释印肃（宋代）

金锁玄关留不住，穿云透石充寰宇。
四时不语信寥寥，万劫超然希伴侣。
即事
杜甫（唐代）

暮春三月巫峡长，皛皛行云浮日光。
雷声忽送千峰雨，花气浑如百和香。
黄莺过水翻回去，燕子衔泥湿不妨。
飞阁卷帘图画里，虚无只少对潇湘。
后湖
朱存（唐代）

雷轰叠鼓火翻旗，三异翩翩试水师。

惊起黑龙眠不得，狂风猛雨不多时。
酬灵彻公相招
刘长卿（唐代）

石涧泉声久不闻，独临长路雪纷纷。

如今渐欲生黄发，愿脱头冠与白云。
题赣太守文山与曾通判崖山追劄子后
刘鹗（清代）

古人重友谊，不计官崇卑。况以桑梓亲，谦厚浮情辞。

节物重稠叠，翰墨光淋漓。不谄亦不渎，二老真吾师。

题诗语薄俗，勿以富贵移。
怀张为、周朴
贯休（唐代）

张周二夫子，诗好人太癖。更不过岭来，如今头尽白。

人传禹力不到处，河声流向西。又到处即闭户，

逢君方展眉。不知是不是，若是即大奇。我又闻二公，

心与人不同，一生常在寂寞中。有时狂吟入僧宅，

锦囊鸟啼荔枝红。有时冥搜海山脑，珊瑚枝动日杲杲。

圣君在上知不知，赤面浊醪许多好。
绍兴祀皇地祗十五首
佚名（隋代）

至厚至深，其动也刚。
精诚默通，或出其藏。
神之言归，化斯有光。
相我炎圃，万世无疆。
送昭远兼寄昭祖诸友
陈渊（宋代）

离肠如乱丝，欲解纷无绪。别话似泉源，衮衮日夜注。

几年见君文，万里偶相聚。一日不易得，矧兹寒暑度。

孤云向北飞，三凤各南骛。人生类泛梗，后约亦何据。

伤心璧池东，尘土暗归路。凭高极远目，不见篮舆去。

君如千里驹，奔放尤难御。强使就检绳，不入驽骀步。

何当宴瑶池，定欲求飞兔。盐车未可嘶，俛首且羁馵。

余生易语言，开口初莫虑。一从摩诘游，便省默默处。

何时遂携孥，入隐高山雾。招君贤昆季，静坐契深悟。

浊醪聊共倾，清境烦君赋。况有林下人，解道因风絮。
移居张元易朱汝修过集得花字
黎邦琰（明代）

天涯何处不为家，渐见东风换物华。开径却惭非蒋诩，谈经真喜得侯芭。

云移双阙来新月，雪霁千门集暝鸦。容易他乡成酩酊，灯前犹自问梅花。
杨柳枝
刘禹锡（唐代）

扬子江头烟景迷，
隋家宫树拂金堤。
嵯峨犹有当时色，
半蘸波中水鸟栖。
春江闲步，赠张山人
白居易（唐代）

江景又妍和，牵愁发浩歌。晴沙金屑色，春水麹尘波。

红簇交枝杏，青含卷叶荷。藉莎怜软暖，憩树爱婆娑。

书信朝贤断，知音野老多。相逢不闲语，争奈日长何。
题灵鹫四首
汤汉（宋代）

南涧静者徒，小试扶颠手。
期毕栋宇工，拂衣入岩岫。
刺血写经解祠部逋
释居简（宋代）

幽馥腾刍草，馀春散妙莲。若无皮下血，宝所待驴年。
读宣枢南山朱公遗集二首
方回（元代）

廿年前一见，池口卸帆亭。
老子髯初雪，门生鬓未星。
汉衰诸葛死，楚恨屈原醒。
恻怆观遗集，犹欣有宁馨。
送八哥入都
韩维（宋代）

驱车望平野，赤日照万里。
子行抱疴瘵，无乃困跂履。
勿为少别念，且为会合喜。
为我谢亲友，黄鹄今举矣。
猛虎行
王冕（元代）

去年江北多飞蝗，今年江南多猛虎。
白日咆哮咋行人，人家不敢开门户。
长林空谷风飕飕，四郊食尽耕田牛。
残膏剩骨委丘壑，髑髅啸雨无人收。
老乌衔肠上古树，仰天乌乌为谁诉？逋逃茫茫不见归，归来又苦无家住。
老翁老妇相对哭，布被多年不成幅。
天明起火无粒粟，那更打门苛政酷。
折胫断肘无全民，我欲具陈述难具陈。
纵使移家向廛市，破獍□□喧成群。
次韵仲平喜雨二首 其一
周紫芝（宋代）

旱欲流金水欲裂，百千火聚作此热。秋风忽送雨一犁，应念田此汗流血。

庙堂调烛随弛张，五色线补虞帝裳。书生拟作丰年颂，临窗弄笔鬓如霜。
余在制勘院昼卧念故山经行处用空山无人水流花开为韵寄山中道友八首 其八
释德洪（宋代）

棐几自香滑，宝时一开道。根根九连络，清境更壅培。
晋阳君忌日入梦
曾广钧（清代）

历历三年也已过，难禁岁月泪消磨。最怜此日真何日，断绝琴歌谱怨歌。

生世不逢荀奉倩，再来休嫁窦连波。梦中记得相逢地，一片绿芜横小河。
送傅守 其四
刘宰（宋代）

世念分五兵，当使道战胜。昔别稽山阴，风采臞而整。

重逢惊少壮，神光烁衰病。一气中夜存，还丹嗤葛令。
偈颂三十六首
释如珙（宋代）

尽大地冷啾啾，逼十方闹浩浩。
放过布袋和尚，穿却解空鼻孔。
送舶司李郎中
丘葵（宋代）

朝家三尺法，海舶一帆风。
物到琛声上，人行浪屋中。
货因拚命得，廉故秉心公。
行李清如洗，名应达陛枫。
鄱江楼晚望
洪咨夔（宋代）

暮雨才收未炙灯，苍鷖掠破岸阴澄。
须臾认得舡头竹，始信渔人挂起罾。
咏史五首其五·周人
范仲淹（宋代）

斧钺为藩忍内侵，商人涂炭奈何深。
不烦鱼火明天意，自有诸侯八百心。
江神子（和陈仁和韵）
辛弃疾（宋代）

玉箫声远忆骖鸾。几悲欢。带罗宽。且对花前，痛饮莫留残。归去小窗明月在，云一缕，玉千竿。

吴霜应点鬓云斑。绮窗闲。梦连环。说与东风，归意有无间。芳草姑苏台下路，和泪看，小屏山。
送管久中
徐积（宋代）

半开醉眼天方晓，急遣诗筒去已迟。别恨离愁无尽处，青山绿水有穷时。
挽王郎中五首
陈淳（宋代）

早得名师友，渊源正不他。
持身庄以重，接物简而和。
游夏文章学，求由政事科。
朝闻今可矣，为恨复云何。
闻谭长公之官宜山暴卒于苍梧作此志恨
庞尚鹏（明代）

梦断宜山路，轻车叹陆沉。梧门秋日暗，竹马白云深。

风雨孤臣泪，乾坤万里心。独馀龙剑在，凝涕倍沾襟。
柳渡月下承苕溪翁约赏中秋月于潮连
陈献章（明代）

年颜欲比苕溪老，酒盏同挥夜月圆。来共主人秋半醉，更回杨柳渡头船。
嘲侠客
赵师商（宋代）

计拙难敷食与衣，惟将侠气借相知。
何如冯子归弹铗，争似毛生立见锥。
清世翩翩谁是美，尘寰碌碌已称奇。
有时举翮连云起，不比函关一只难。
八声甘州（秋夜奉怀浙东辛帅）
张鎡（宋代）

领千岩万壑岂无人，惟欠稼轩来。正松梧秋到，旌旗风动，楼观雄开。俯槛何劳一笑，瀚海荡纤埃。馀事了凫鹜，闲命尊罍。

江左风流旧话，想登临浩叹，白骨苍苔。把龙韬藏去，游戏且蓬莱。念乡关、偏怜霜鬓，爱盛名、何似展真才。怀公处，夜深凝望，云汉星回。
摊破浣溪沙 双溪水浅，缚筏为舟，路书所见
陈步墀（清代）

清浅鱼苗出没时。夕阳人负网篮归。输与渔翁名利外，有生涯。

篮峡流湍成韵响，隔溪花笑映涟漪。几度安排穿水石，苦篙师。
前出塞九首 其五
杜甫（唐代）

迢迢万馀里，领我赴三军。军中异苦乐，主将宁尽闻。

隔河见胡骑，倏忽数百群。我始为奴仆，几时树功勋。
题来将军括苍送行卷
方回（元代）

将军从元戎，六年守襄阳。
大小百余战，裂衣裹金疮。
相逢说往百，须髯犹奋张。
岁晚不得志，巡逻分穷乡。
穷乡民不多，诗书间耕桑。
古不识兵火，承平异边方。
一朝六鳌抃，罅隙疏堤防。
有盗黠如鼠，有吏贪如狼。
将军手拊摩，不忍斧斫伤。
一语对曲直，冷泉解沸汤。
去着来时袍，萧然无装囊。
但有送行诗，至今犹珍藏。
壮士困资格，逆旌悭赍粮。
况又颇抱病，新添满颐霜。
万人为翰墨，无一曹思王。
万人握干殳，无一关云长。
幸而一有之，时论纷臧仓。
恨不酾斗酒，与公歌慨慷。
将军未五十，意气摩穹苍。
春鸿定决起，天骥终高骧。
出郊
李流谦（宋代）

颇爱晚凉出，适当秋霁初。
丰年田父语，乔木野人庐。
畦稻根根直，池荷叶叶疎。
冷官无事业，归舍了残书。
偈颂三十八首
释如净（宋代）

大海汪洋，须弥突兀。
现在说法不思议，稽首光明最奇特。
句
朱翌（宋代）

下岩琢研温如玉。
和初春宴东堂应令诗
刘端（两汉）

睿赏叶春芳，开筵临画堂。庭梅飘早素，檐柳变初黄。

八珍罗玉飘，九酝湛金觞。筝响流飞阁，歌尘落妓行。

何必西园夜，空承明月光。
金丹诗诀 其八十七
陈楠（宋代）

红黑相将妇嫁夫，一年一度入丹枢。洞房深处真云雨，产个婴儿一似渠。
酂阳行
蔡襄（宋代）

春秋书大水，灾患古所评。
去年积行潦，田亩鱼蛙生。
今岁谷翔积，鼎饪无以烹。
继亦掇原野，草莱不得萌。
剥伐及桑枣，折发连帘甍。
谁家有仓囷，指此为兼并。
头会复箕敛，劝率以为名。
壮强先转徙，羸瘠何经营。
天子忧元元，四郊扬使旌。
朝暮给饘粥，军廪阙丰盈。
殍亡与疫死，颠倒投官坑。
坑满弃道傍，腐肉犬豕争。
往往互食噉，欲语心惊魂。
荒村但寂寥，晚日多哭声。
哭哀声不续，饥病焉能哭。
止哭复吞声，清血暗双目。
陇上麦欲黄，寄命在一熟，
麦熟有几何，人稀麦应足。
纵得新麦尝，悲哉旧亲属。
我歌酂阳行，诗成宁忍读。
还珠洞
方信孺（宋代）

归舟多载小江春，重访东岩旧屐痕。
插水峭崖犹有路，垂天怪石本无根。
金华仙伯真知已，薏苡将军足断魂。
安得北山公可作，倩渠移取向家园。
马息山
陈造（宋代）

猿蹊鸟道且攀隮，暝霭顽苍只尺迷。
狠石忽开防地裂，屯云不散讶天低。
眼高欲了三千界，梦断犹惊七百梯。
回望故山真可指，杜鹃肠断为谁啼。
玄贞观高峙山颠孤峭突兀望之真中天积翠由飞梯左右数百级上有石坛宏敞可坐千人
胡应麟（明代）

四山抱若垣，苍翠照林樾。中天峙栋宇，大地耸双阙。

穹阶百级上，左右互森列。石栏层空立，瑶草纷可掇。

平台坐轩敞，高栋表巀嶪。振策登翠微，朝元叩丹诀。

玉洞翻灵篇，人迹往来绝。暗谷埋寒云，阴崖坠古雪。

明河漾花际，新月吐木末。逝将遗世纷，永谢俗士辙。
公馀野立
曾丰（宋代）

文书聊却扫，耳目且恢张。海大水归往，山深云退藏。

春雷温也厉，晦月闇而章。万象相关处，悠然兴味长。
春日间游过石所山
丘葵（宋代）

盎盎春流水，微微风动苹。
江山一片石，童冠两三人。
落魄从渠笑，逍遥得我真。
百年浑是客，一月几佳晨。
小惠
陈杰（宋代）

初持小惠钓声华，禄厚官高誉转加。
过客厨丰路碑炫，中朝赂重里言夸。
黄金何但买身贵，多粟尤堪作传佳。
百世倘无公论在，邪人浑指正人邪。
忆昔与周自正
湛若水（明代）

忆昔同游衡岳时，五峰形影日相依。经画晨昏供粥罢，紫云侍坐送斜晖。
病起
杨时（宋代）

竹风带雨作秋声，半睡惟闻鸟雀争。
老病衰残惟骨立，白头看镜不须惊。
送游尧臣归闽六首
王炎（宋代）

攫金不见人，士以贪自欺。
玉壶有清冰，皎皎不受缁。
畏义如畏有，律己吾所师。
一尉百僚底，三岁袖手归。
鄙夫颡有泚，行李惟囊衣。
客珠崖怀罗浮寄山中诸子三十韵 其十六
成鹫（清代）

洞门流水碧泠泠，经过人间不暂停。溪舌广长当下见，雷声浩暂静中听。

逶迤入海成波澜，迢递看山隔杳冥。独有庵西泉一线，夜来涵月浸空庭。
送朱象玄之南司成二首 其二
王世贞（明代）

闻君独厌承明庐，起草谁堪自石渠。高坐旧看惊五鹿，讲堂新石兆三鱼。

窗前散帙钟山色，署里含香汉客裾。应是两都增气象，班扬词赋几人如。
苏武传(节选)
班固（两汉）

武字子卿，少以父任，兄弟并为郎。稍迁至栘中厩监。时汉连伐郎，数通使相窥观。匈奴留汉使郭吉、路充国等，前后十余辈。匈奴使来，汉亦留之以相当。天汉元年，且鞮侯单于初立，恐汉袭之，乃曰：“汉天子我丈人行也。”尽归汉使路充国等。武帝嘉其义，乃遣武以中郎将使持节送匈奴使留在汉者，因厚赂单于，答其善意。武与副中郎将张胜及假吏常惠等募士斥候百余人俱，既至匈奴，置币遗单于；单于益骄，非汉所望也。

方欲发使送武等，会缑王与长水虞常等谋反匈奴中。缑王者，昆邪王姊子也，与昆邪王俱降汉，后随浞野侯没郎中。及卫律所将降者，阴相与谋劫单于母阏氏归汉。会武等至匈奴，虞常在汉时，素与副张胜相知，私候胜曰：“闻汉天子甚怨卫律，常能为汉伏弩射杀之，吾母与弟在汉，幸蒙其赏赐。”张胜许之，以货物与常。

后月余，单于出猎，独阏氏子弟在。虞常等七十余人欲发，其一人夜亡，告之。单于子弟发兵与战，缑王等皆死，虞常生得。单于使卫律治其事，张胜闻之，恐前语发，以状语武。武曰：“事如此，此必及我，见犯乃死，重负国。”欲自杀，胜、惠共止之。虞常果引张胜。单于怒，召诸贵人议，欲杀汉使者。左伊秩訾曰：“即谋单于，何以复加？宜皆降之。”

单于使卫律召武受辞。武谓惠等：“屈节辱命，虽生，何面目以归汉！”引佩刀自刺。卫律惊，自抱持武，驰召医。凿地为坎，置煴火，覆武其上，蹈其背以出血。武气绝，半日复息。惠等哭，舆归营。单于壮其节，朝夕遣人候问武，而收系张胜。

武益愈，单于使使晓武，会论虞常，欲因此时降武。剑斩虞常已，律曰：“汉使张胜谋杀单于近臣，当死。单于募降者赦罪。”举剑欲击之，胜请降。律谓武曰：“副有罪，当相坐。”武曰：“本无谋，又非亲属，何谓相坐？”复举剑拟之，武不动。律曰：“苏君，律前负汉归匈奴，幸蒙大恩，赐号称王，拥众数万，马畜弥山，富贵如此！苏君今日降，明日复然。空以身膏草野，谁复知之！”武不应。律曰：“君因我降，与君为兄弟；今不听吾计，后虽复欲见我，尚可得乎？”武骂律曰：“汝为人臣子，不顾恩义，畔主背亲，为降虏于蛮夷，何以汝为见！且单于信汝，使决人死生；不平心持正，反欲斗两主，观祸败！南越杀汉使者，屠为九郡。宛王杀汉使者，头县北阙。朝鲜杀汉使者，即时诛灭。独匈奴未耳。若知我不降明，欲令两国相攻。匈奴之祸，从我始矣。”

律知武终不可胁，白单于。单于愈益欲降之。乃幽武置大窖中，绝不饮食。天雨雪。武卧啮雪，与旃毛并咽之，数日不死。匈奴以为神。乃徙武北海上无人处，使牧羝，羝乳乃得归。别其官属常惠等各置他所。武既至海上，廪食不至，掘野鼠去草实而食之。杖汉节牧羊，卧起操持，节旄尽落。积五六年，单于弟於靬王弋射海上。武能网纺缴，檠弓弩，於靬王爱之，给其衣食。三岁余，王病，赐武马畜、服匿、穹庐。王死后，人众徙去。其冬，丁令盗武牛羊，武复穷厄。

初，武与李陵俱为侍中。武使匈奴，明年，陵降，不敢求武。久之，单于使陵至海上，为武置酒设乐。因谓武曰：“单于闻陵与子卿素厚，故使陵来说足下，虚心欲相待。终不得归汉，空自苦亡人之地，信义安所见乎？前长君为奉车，从至雍棫阳宫，扶辇下除，触柱折辕，劾大不敬，伏剑自刎，赐钱二百万以葬。孺卿从祠河东后土，宦骑与黄门驸马争船，推堕驸马河中溺死，宦骑亡，诏使孺卿逐捕，不得，惶恐饮药而死。来时太夫人已不幸，陵送葬至阳陵。子卿妇年少，闻已更嫁矣。独有女弟二人，两女一男，今复十余年，存亡不可知。人生如朝露，何久自苦如此！陵始降时，忽忽如狂，自痛负汉，加以老母系保宫。子卿不欲降，何以过陵？且陛下春秋高，法令亡常，大臣亡罪夷灭者数十家，安危不可知，子卿尚复谁为乎？愿听陵计，勿复有云。”武曰：“武父子亡功德，皆为陛下所成就，位列将，爵通侯，兄弟亲近，常愿肝脑涂地。今得杀身自效，虽蒙斧钺汤镬，诚甘乐之。臣事君，犹子事父也。子为父死，亡所恨，愿无复再言！”

陵与武饮数日，复曰：“子卿壹听陵言！”武曰：“自分已死久矣！王必欲降武，请毕今日之欢，效死于前！”陵见其至诚，喟然叹曰：“嗟呼，义士！陵与卫律之罪上通于天！”因泣下沾衿，与武决去。

昭帝即位，数年，匈奴与汉和亲。汉求武等，匈奴诡言武死。后汉使复至匈奴，常惠请其守者与俱，得夜见汉使，具自陈道。教使者谓单于，言天子射上林中，得雁足有系帛书，言武等在荒泽中。使者大喜，如惠语以让单于。单于视左右而惊，谢汉使曰：“武等实在。”

单于召会武官属，前以降及物故，凡随武还者九人。武以始元六年春至京师。武留匈奴凡十九岁，始以强壮出，及还，须发尽白。
重过随州故兵部李侍郎恩知因抒长句
罗隐（唐代）

庄周高论伯牙琴，闲夜思量泪满襟。
四海共谁言近事，九原从此负初心。
鸥翻汉浦风波急，雁下郧溪雾雨深。
惭愧苍生还有意，解歌襦袴至如今。
赞喻弥陀画丈六佛
张商英（宋代）

丈六金身，毫端三昧。精妙入神，充满法界。善知众艺，得大自在。

游戏神通，一切无碍。恒河沙劫，金刚不坏。万象森罗影现中，一颗圆光非内外。
偈颂五十一首
释道冲（宋代）

好事不出门，恶事行千里。
好恶不到处，总不在这里。
不是俊流，徒劳侧耳。
浣沙溪
黄升（宋代）

钟磬冷冷夜未央。梨花庭院月如霜。步虚声里拜瑶章。
紫极清都云渺渺，红尘浊世事茫茫。未知谁有返魂香。
清江引·秋居
吴西逸（元代）

白雁乱飞秋似雪，清露生凉夜。扫却石边云，醉踏松根月。星斗满天人睡也。
见天地心
黄庚（元代）

乾坤主宰妙难窥，识破倪便万可知。
阳动於阴分太阴，剥穷必复露真机。
化工自有经纶处，生意元无间断时。
万象皆春从此始，细参羲画究精微。
颂古五首 其二
释法忠（宋代）

谛观五百生前事，不昧何如不落亲。因果历然殊可怕，人人尽道野狐精。
饮陸静复山房分韵得时字
仇远（元代）

连辔行春自作期，寻芳却笑我来迟。
三杯云液花前酌，一曲琼来竹下吹。
沧海桑田非旧日，石泉槐火有新诗。
山中道士閒於鹤，门外红尘总不知。
寄华阴刘拾遗
许棠（唐代）

坚心持谏诤，自古亦艰难。寄邑虽行化，眠云似去官。

河分中野断，岳入半天寒。瀑布冰成日，谁陪吟复看。
别离曲
钱九府（清代）

别离苦别离，顷刻天一涯。斟酌临别语，无使忆来悲。

日月不停临不息，安得男儿无驱驰。聊将杯中物，重订归来时。

来春未为晚，所虑惑愆期。车马侍道旁，加策竟去之。

眼见车遥遥，不闻马萧萧。独余千重恨，压断万里桥。

桥头杨，断还续，祝尔早黄复早绿。
句
陶谷（宋代）

井蛙休恃重溟险，泽马曾嘶九曲滨。
题郑侍御蓝田别业
张乔（唐代）

秋山清若水，吟客静于僧。小径通商岭，高窗见杜陵。

云霞朝入镜，猿鸟夜窥灯。许作前峰侣，终来寄上层。
重庆阃治十咏·六角亭
李曾伯（宋代）

四维风折势，一片雪同规。
花竹丛间着，开樽沦苟茗宜。
荒村无四邻茅斋深夜雨田犬时一鸣厨人时中语
张羽（明代）

十载湖边客，何人伴杖藜。登山临水兴，惟有阿通知。
和颜长官百咏 其三 贫女
朱继芳（宋代）

枯木无枝可作花，门前度尽七香车。四邻日日笙歌里，背立东风有几家。
芍药五首
张嵲（宋代）

时人惟解爱芳菲，服媚香浓竟莫知。
幽卧独怜芳气馥，世间惟有柳州诗。
有怀大兄正字
洪迈（宋代）

今日思兄弟，江东望浙东。
别离无奈久。书札且频通。
雨泾芭蕉碧，风乾薜荔红。
莫春偶成寄妹
卢德仪（清代）

雨丝风片作春寒，寂寞深闺自掩关。瘦尽梨花飞尽絮，从卿商略莫凭阑。
建炎己酉十二月五日避乱鸽湖山十绝句 其三
王庭圭（宋代）

幡竿插入千岩底，鸟语飞来绝壁间。洞口行人迷处所，不知钟梵锁孱颜。
舅母太夫人方氏挽词三首
范成大（宋代）

门户传清白，阶庭侍紫青。
百年歌燕喜，五福用康宁。
诀籙尝观妙，旒旌谩勒铭。
神游定超绝，何必讯泉扃。
颂古十九首
释慧晖（宋代）

重重去尽自平常，春暖风和日渐长。
户外鸟啼声细碎，岩花狼藉满山房。
赠童尼
刘言史（唐代）

旧时艳质如明玉，今日空心是冷灰。

料得襄王惆怅极，更无云雨到阳台。
论语绝句 其三十六
张九成（宋代）

仁在吾心一念间，苟差一念隔千山。故知罔克分狂圣，已见前贤露一斑。
题多景楼
郑思肖（宋代）

英雄登眺处，一剑独来游。男子抱奇气，中原入远谋。

江分淮浙土，天阔楚吴秋。试望斜阳外，谁宽西顾忧。
鹧鸪天·休道泉江寂寞滨
郭应祥（宋代）

休道泉江寂寞滨。喧喧歌吹遍城闉。莫辞邀赏连三日，且庆开禧第一春。呼小队，领嘉宾。王园佳处踏芳尘。星球不用随归骑，自有山头月逐人。